ศบค.ยังบริหารจัดการสถานการณ์ได้ เร่งหาทางนำเข้าวัคซีนเพิ่มเติม พร้อมเสนอแนวคิดให้หมู่บ้านปลอดเชื้อเป็นพื้นที่สีฟ้า
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า ศบค.ยังคงดำเนินการบริหารจัดการสถานการณ์โควิดได้และถือเป็นกลไกหนึ่งที่มีความสำคัญ โดยบูรณาการหน่วยงานที่เกี่ยวข้องและมี พ.ร.ก.ฉุกเฉิน เพื่อให้หน่วยงานและกระทรวงสามารถปฏิบัติงานให้เป็นไปตามเป้าหมาย ส่วนความคืบหน้าการฉีดวัคซีนโควิด-19  นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ยืนยันว่าในเดือนสิงหาคมนี้สถานการณ์การฉีดวัคซีนโควิด-19 จะดีขึ้น ซึ่งหลายประเทศก็มีปัญหาเรื่องวัคซีนเช่นกัน เพราะเมื่อสั่งจองไปแล้วบริษัทไม่สามารถผลิตได้ทัน พร้อมกันนี้ได้ให้กระทรวงการต่างประเทศและทูตแต่ละประเทศช่วยเร่งเจรจาจัดหาวัคซีนอีกทางหนึ่ง กับบริษัทผู้ผลิตที่จะติดต่อจัดหาซื้อเพิ่มเติม โดยหากสามารถนำเข้าได้จริงและมีคุณภาพก็พร้อมที่จะปลดล็อคการนำเข้าและให้ผ่านมาตรฐานกระทรวงสาธารณสุข โดยเปิดรับทุกยี่ห้อ ทั้งนี้เมื่อวัคซีนเข้ามาแล้ว จะต้องรอตรวจสอบมาตรฐานก่อนประมาณ 5 วัน จากนั้นจึงจะสามารถกระจายส่งต่อไปยังพื้นที่ต่างๆ ทั้งโรงพยาบาลรัฐ/เอกชน ต่างจังหวัดได้ ซึ่งจะพิจารณาตามสัดส่วนสถานการณ์ความรุนแรง เพื่อให้สามารถระงับการระบาดได้อย่างทันท่วงทีและยืนยันว่าทุกจังหวัดจะต้องได้ฉีดวัคซีน ดังนั้นขออย่าจับผิดในเรื่องนี้ ส่วนศูนย์ฉีดวัคซีนกลางบางซื่อที่พบว่ามีความแออัดนั้น ได้สั่งการให้แก้ไขปัญหาไปแล้ว แต่จากการตรวจสอบพบว่าส่วนใหญ่จะเป็นการแออัดบริเวณภายนอก ส่วนด้านในมีการจัดระบบอย่างดีนายกรัฐมนตรี เปิดเผยว่า จากการประชุมร่วมกับผู้ว่าราชการจังหวัด 12 จังหวัดพื้นที่สีแดงเข้ม ได้เน้นย้ำให้สร้างความรู้ความเข้าใจกับประชาชนเกี่ยวกับสถานการณ์โควิด-19 รวมถึงให้แนวคิดการแบ่งพื้นที่สีต่างๆ โดยให้เพิ่มสีฟ้า ซึ่งหมายถึงเป็นพื้นที่ปลอดภัย ที่ชุมชนหมู่บ้านสามารถป้องกันตนเองได้อย่างดีและไม่มีการติดเชื้อ ทั้งนี้เพื่อเป็นแบบอย่างให้กับชุมชนอื่นและสร้างความมั่นใจให้กับสังคมในการดูแลตนเองเพิ่มเติม